[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000003", "text": "Arto kaj kulturoBona novaj\u0302oCenzuroCivitanaj komunikilojDisvolvadoEdukadoEkonomio kaj komercoElektadoEn- kaj elmigradoEtno kaj rasoFilmoFotografioFres\u0302a Novaj\u0302oHistorioHomaj rajtojHomama agadoHumuroIdeojIndig\u0302enojInternaciaj rilatojInterreta aktivismoJunulojJuroKatastrofoKomunikiloj kaj j\u0302urnalismoLaboroLingvoLiteraturoMedioMilito kaj konfliktoMuzikoNutraj\u0302oParolliberecoPolitikoProtestoRajtoj je seksa diverseco (GLAT)RegadoReligioRifug\u0302intojSanoSciencoSportoTeknikaroUnesko (UNESCO)Unuig\u0302itaj Nacioj (UN)Virinoj kaj socia seksoVojag\u0302o"}, {"text_idx": "#000006", "text": "90-jarag\u0302a sinjorino Julieta de Karakaso, Venezuelo, dancas pro g\u0302ojo kaj dankemo c\u0302iufoje kiam Vicente alportas sakon kun mang\u0302aj\u0302o. Tiun c\u0302i semajnon s\u0302i g\u0302uis ricevon de fromag\u0302o, rizo, porkaj\u0302o kaj rostaj\u0302o, supo kaj pano, interalie. Same kiel s\u0302i, 400 \u201cabuelitos\u201d [hispanlingva karesnomo kiu lau\u0306litere signifas \u201cgeavoj\u201d, ndlt] \u2013 kiel nomig\u0302as kutime la plejag\u0302uloj en Venezuelo \u2013 ricevas c\u0302iusemajne pakaj\u0302ojn kun mang\u0302aj\u0302oj, danke al Plan Buen Vecino [Plano Bona Najbaro]."}, {"text_idx": "#000008", "text": "La reguligoj pri socia distancig\u0302o diktitaj de la registaro la 16-an de marto, en la kerno de la tutmonda sanitara krizo, celas malkreskigi la disvastig\u0302on de la viruso. Tamen, aliaj malfacilaj\u0302oj aperis. Kiel la reprezentantoj de la plej vundebla parto de la log\u0302antaro akiros mang\u0302aj\u0302ojn, se ili timas eliri kaj ne havas iun, kiu faru tion por ili, kaj se cetere ili ne havas la necesajn rimedojn por ac\u0302eti ilin?"}, {"text_idx": "#000009", "text": "Du tagojn post la enkonduko de la reguloj, en Karakaso, grupo da civitanoj kreis la programon Plano Bona Najbaro, kies celo estas alporti mang\u0302aj\u0302ojn al plejag\u0302uloj kiuj estas en stato de \u201corfeco\u201d. En Venezuelo, la vorto \u201corfandad\u201d (orfeco) estas uzata de kelkaj organizaj\u0302oj kaj amaskomunikiloj por nomi plejag\u0302ulojn kies familianoj devis elmigri pro la sociopolitika kaj humanitara krizo de Venezuelo, kaj kiuj ne ricevis subtenon de la s\u0302tato. Lau\u0306 la venezuela NRO Convite, preskau\u0306 miliono da plejag\u0302uloj estis lasitaj solaj, post la elmigrado de siaj familianoj."}, {"text_idx": "#000010", "text": "Yuraima Mercado, membro de la log\u0302istika teamo de la Plano, rakontas al Tutmondaj Voc\u0302oj ke, tuj post la fermo de komercaj vendejoj kaj restoracioj kadre de reguligoj pri socia izolig\u0302o, kelkaj restoracioj restis kun grandaj kvantoj de mang\u0302aj\u0302oj kiujn ili ne povis vendi. La fondinto de la Plano, Vero\u0301nica Go\u0301mez, kiu konas kelkajn el la reprezentantoj de tiuj restoracioj, organizis projekton kiu permesas redistribui tiujn mang\u0302aj\u0302ojn al plejag\u0302uloj."}, {"text_idx": "#000011", "text": "Vero\u0301nica okupig\u0302is ekde komenco pri la kreado kaj la strukturado de la Plano Bona Najbaro. Valentina Garci\u0301a kaj Yuraima ankau\u0306 alig\u0302is al la organizado de la Plano. Iom post iom, aliaj amikoj kaj konatuloj kunig\u0302is por kunlabori pri pakado, disponigado de aparataro kaj kuirejoj au\u0306 distribuado de nutraj\u0302pakaj\u0302oj, c\u0302efe motorcikle."}, {"text_idx": "#000014", "text": "No podemos curar la pobreza, pero si\u0301 podemos poner un granito de arena y ayudar a la gente que ma\u0301s lo necesita, que en el pai\u0301s es mucha. Por ahora, nosotros nos dedicamos a un pequen\u0303o grupo: los \u201cabuelitos\u201d ma\u0301s necesitados."}, {"text_idx": "#000015", "text": "Ni ne povas likvidi malric\u0302econ, sed ni povas kontribui iometete je nia nivelo kaj helpi al tiuj, kiuj plej bezonas tion, kaj kiuj en nia lando multas. Pormomente, ni dedic\u0302as nin al eta grupo: la povraj \u201cabuelitos\u201d."}, {"text_idx": "#000016", "text": "La projekto kiu naskig\u0302is el la iniciato kaj bonvolo de Vero\u0301nica havas nun c\u0302irkau\u0306 sep distribuantojn, tri kuirantojn kaj kvin personojn kiuj laboras pri log\u0302istiko. C\u0302iuj kunlaboras kiel volontuloj. Ili estas parto de \u201caparataro\u201d, lau\u0306 difino de Vicente."}, {"text_idx": "#000018", "text": "La liveroj, kiuj komence inkluzivis tagmang\u0302on kaj dependis de kontribuoj de kelkaj restoracioj, konsistas nun el pakaj\u0302oj kun 10 au\u0306 pli da produktoj kaj kvin kuiritaj mang\u0302aj\u0302oj, danke al diversaj donacoj de entreprenoj kaj civila socio. Yuraima mencias ke nun la Plano Bona Najbaro distribuas pakaj\u0302ojn al 100 \u201cabuelitos\u201d c\u0302iutage kaj al 400 c\u0302iusemajne."}, {"text_idx": "#000019", "text": "La kresko estis tiom alta ke nun \u201cla Plano estas 100% dau\u0306ripova\u201d, lau\u0306 Yuraima. G\u0302is mezo de majo ili intencas disdoni po 1000 mang\u0302aj\u0302ojn semajne. Vicente anticipas ke \u201cinteligenta kresko, rapida lernado kaj adaptig\u0302o al la s\u0302ang\u0302oj\u201d estas s\u0302losilaj iloj en la procezo de evoluigo de la Plano. Alia esenca ilo estis la uzo de sociaj retoj \u2013 rimedo vaste uzata kiel informa alternativo en Venezuelo."}, {"text_idx": "#000020", "text": "La c\u0302eesto de la Plano Bona Najbaro en sociaj retoj evoluis kiel \u201cneg\u0302bulo\u201d, taksas Vicente, kiu memoras pri tio, ke en la komenco la membroj de la Plano uzis la retojn por peti donacojn, dum hodiau\u0306 uzantoj de tiuj retoj kontaktas ilin por oferi utilajn produktojn. La Plano eblis danke al la kunordig\u0302o inter la sindedic\u0302a laboro de siaj membroj, la solidara kunlaboro de la venezuela socio kaj la uzo de la teknologio. Vera \u201ckunprodukto\u201d, lau\u0306 Yuraima."}, {"text_idx": "#000021", "text": "Hemos estado trabajando y queremos compartirlo: 40 geles antibacteriales han sido donados a ancianos que viven solos a trave\u0301s de @planbuenvecino #leatherheart2020 #Covid_19 /jFy1XjVcYh"}, {"text_idx": "#000022", "text": "\u2014 leatherheart (@leatherheartfun) April 16, 2020"}, {"text_idx": "#000023", "text": "Ni laboris kaj ni volas kundividi tion: 40 kontrau\u0306bakteriaj g\u0302eloj estis donacitaj al plejag\u0302uloj kiuj log\u0302as solaj, pere de @planbuenvecino."}, {"text_idx": "#000024", "text": "Kvankam temas pri spontanea civitana iniciato, la membroj de la Plano sekvas procedurojn zorgeme difinitajn por atingi siajn celojn. Ili ricevas, de najbaroj, informojn pri la orfecaj plejag\u0302uloj, kion ili devas kontroli por registri ilin en la datumbazo. Post la lokalizo, ili diskutas kun la plejag\u0302uloj pri la Plano kaj difinas la vojojn por plenumi la liverojn. Se la plejag\u0302uloj havas familion kiu helpas ilin kaj povas ac\u0302eti mang\u0302ojn por ili, ili ne estas elekteblaj por la Plano."}, {"text_idx": "#000025", "text": "Ili ankau\u0306 disvolvis alian strategian opcion: nomumi log\u0302antojn de konstruaj\u0302oj kun granda nombro de plejag\u0302uloj, kiuj okupig\u0302u pri la liverado de la pakaj\u0302oj, por tiel atingi pli da profitantoj kaj diversigi la taskojn. Cetere, kiel klarigas Vicente, la liveroj estas faritaj lau\u0306 striktaj protokoloj pri higieno, sub gvidado de specialisto pri biosekureco, kiuj inkluzivas la devon teni fizikan distancon, desinfekti kaj zorge enpaki la mang\u0302aj\u0302ojn, kaj uzi gantojn kaj maskojn."}, {"text_idx": "#000026", "text": "Yuraima kaj Vicente s\u0302atus ke la Plano Bona Najbaro superu la konjunkturon de KOVIM-19 kaj ke g\u0302i disvastig\u0302u al aliaj regionoj de la lando."}, {"text_idx": "#000028", "text": "De cada tragedia y cada caos pueden surgir maravillas."}, {"text_idx": "#000030", "text": "Mirindaj\u0302o. Sendube, tio estas la Plano Bona Najbaro por la 400 venezuelaj \u201cabuelitos\u201d kiuj profitas de g\u0302i, meze de la senprecedenca tutmonda sanitara krizo, kiu kunekzistas kun la plej terura humanitara krizo kiun la lando alfrontis."}, {"text_idx": "#000031", "text": "C\u0302i tiu rakonto estas parto de la speciala priraportado de Global Voices pri KOVIM-19 kaj ofertas vidpunkton pri la pandemio lau\u0306 la perspektivo de nia tutmonda komunumo de kontribuantoj. % context_listing_link%"}, {"text_idx": "#000032", "text": "Plej novaj artikoloj pri Venezuelo"}, {"text_idx": "#000033", "text": "La malsukcesa regiona integrig\u0302o de la Pintokunveno de la Amerikoj"}, {"text_idx": "#000034", "text": "Venezuelo kaj C\u0302inio: c\u0302u solida rilato au\u0306 malplenaj vortoj?"}, {"text_idx": "#000035", "text": "#YoTeCreoVZLA: la movado kiu rompas la longan silenton pri seksperforto en Venezuelo"}, {"text_idx": "#000036", "text": "Juna kuiristo en Bakuo transformis sian apartamenton en restoracion"}, {"text_idx": "#000041", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}, {"text_idx": "#000042", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}, {"text_idx": "#000043", "text": "Speciala danko al niaj multaj subtenantoj"}, {"text_idx": "#000044", "text": "Bonvolu subteni nian gravan laboron"}]